KIRJALLINEN KYSYMYS E-2988/00 esittäjä(t): Lousewies van der Laan (ELDR) komissiolle. Ongelmat euron käyttöönotossa.



Virallinen lehti nro 136 E , 08/05/2001 s. 0149 - 0150



KIRJALLINEN KYSYMYS E-2988/00 esittäjä(t): Lousewies van der Laan (ELDR) komissiolle (20. syyskuuta 2000) Aihe: Ongelmat euron käyttöönotossa D66 on saanut huolestuttavan tiedon, että Euroopan suurimmat vähittäismyyntikonsernit ovat antaneet Euroopan talousministereille osoitetulla avoimella kirjeellä varoituksen, jonka mukaan rahaliikenne tulee jumiintumaan, kun euro otetaan käyttöön vuoden 2002 alussa. Vähittäismyyjät perustavat tämän varoituksen Insead:in ja WHU Koblenzin tekemään tutkimukseen. Liike-elämän edustajat haluaisivat, että kuluttajat voisivat vaihtaa euroja jo ennen 1. tammikuuta 2002, jotta ongelmilta vältyttäisiin varsinaisena käyttöönottopäivänä. Kuluttajat saavat Alankomaissa vuoden 2001 lopulla nk. Zalm-kit:in, jossa on mallikappale kaikista eurokolikoista. Katsooko komissiokin, että euron käyttöönotto kaoottisella tavalla saattaa vaikuttaa hyvin kielteisesti käyttäjien sille antamaan tukeen? Miksi kuluttajat eivät voi saada euroseteleitä ennen euron käyttöönottoa? Katsooko komissiokin, että symbolisen kolikkomäärän (kuten Alankomaiden Zalm-kit) antaminen promootiotarkoituksiin ei ole ratkaisu siihen, että rahaliikenne on vaarassa jumiintua 1. tammikuuta 2002? Katsooko komissiokin, että yksityishenkilöillä on oltava ennen 1. tammikuuta 2002 käytössään kolikoiden lisäksi myös seteleitä, jotta käyttöönotto sujuisi ongelmitta? Aikooko komissio laatia selvityksen parhaista käytännöistä, joka perustuu jäsenvaltioiden tällä hetkellä itsenäisesti tekemiin aloitteisiin? Pedro Solbes Miran komission puolesta antama vastaus (17. marraskuuta 2000) Euron käyttöönotto merkitsee yli 300 miljoonalle eurooppalaiselle merkittävää vaihetta Euroopan yhdentymisessä. Sen käyttöönoton käytännön valmistelu on siis ensisijaisen tärkeää niin komissiolle kuin jäsenvaltioillekin. Uuteen valuuttaan siirtymisen helpottamiseksi komissio on antanut 11. lokakuuta 2000 suosituksen talouden toimijoiden valmistautumista euron käyttöönottoon helpottaviksi keinoiksi(1). Euroopan keskuspankki ja useimmat jäsenvaltiot arvioivat Versailles'ssa järjestetyssä Ecofin-neuvostossa, että seteleiden ennakkojakelu saattaisi aiheuttaa sekaannuksia ja kuluttajat saattaisivat luulla, että euroseteleiden käyttöönottoa on aikaistettu. Sen lisäksi, että Alankomaat jakaa kolikkoja ilmaiseksi kansalaisille, se (kuten eräät muutkin jäsenvaltiot antaman esimerkin mukaisesti) valmistaa myös isompia pakkuksia yleisölle myytäväksi. Eurojen ennakkojakelusta riippumatta maksut voidaan suorittaa kansallisissa valuutoissa (seteleissä ja kolikoissa) rinnakkaiskäyttöjakson loppuun asti. Tämä sulkee pois rahaliikenteen jumiutumisen riskin. Pienten seteleiden riittävän laajan saatavuuden varmistaminen (mikä on välttämätöntä vaihtorahan antamisen helpottamiseksi) on mahdollista ilman ennakkolevitystä. Niitä voidaan levittää esimerkiksi pankkiautomaattien kautta komission suosituksen mukaisesti. Laatiessaan edellä mainittua suositusta komissio otti ideoita jäsenvaltioissa sovellettavista parhaista käytännöistä. Lisäksi se jakaa kuukausittain euroryhmän tapaamisissa taulukkoa, jossa vertaillaan kansallisia suunnitelmia. (1) KOM(2000) 2985 lopullinen.